# Vedtak SKR 09/12 Uttalelse: Sametinget, tjæresand og urfolkssolidaritet

1. Samisk kirkeråd vedtar følgende uttalelse:

**Sametinget, tjæresand og urfolkssolidaritet**

Samisk kirkeråd oppfordrer med dette Sametinget og det samiske samfunnet til å vise urfolkssolidaritet i spørsmålet om tjæresand (også kalt oljesand).

Samisk kirkeråd er kjent med at Sametinget nylig har fått en henvendelse fra den kanadiske indianerlederen Francois Paulette. Han er fra urfolksområdet i Canada som er rammet av tjæresandproduksjon, og blant de fremste talsmennene for urfolkenes motstand mot denne. Dette brakte ham i 2010 til Stavanger hvor han sa følgende til Statoils generalforsamling: «What you do with your money is not my buisiness. But when you start to invest your money in my territory, then it becomes my business.”

Som majoritetsaksjeeier i Statoil (67 %) er Norge involvert i tjæresandproduksjon i Alberta. I tillegg til store naturinngrep, forgiftes vannet i Athabasca river. Lokale indianske fiskere melder om deformert fisk, og urfolkssamfunnet Fort Chipewyan er rammet av en kreftepidemi. Industrien og provinsmyndighetene i Alberta hevdet lenge at ingen ting var unormalt. Inntil uavhengige forskere i 2010 påviste det motsatte.

I dag er det de nærmeste urfolkssamfunnene som er sterkest rammet. Men forgiftet vann fra tjæresandproduksjonen renner omkring 200 mil gjennom det enorme Mackenzie-vassdraget før det når ishavet i nord. Derfor, om de enorme tjæresandressursene utvinnes som planlagt, vil store naturområder rammes og en rekke urfolkssamfunn stå i fare for å miste sitt livsgrunnlag. Og det med inntekter til den norske stat.

Det norske samfunnet er i stor grad basert på oljeøkonomi. Dette nyter alle i Norge økonomiske fordeler av, både som enkeltindivider og samfunnsinstitusjoner. Dette gjelder også det samiske samfunnet. Om Norge tjener penger på å krenke urfolks rettigheter og livsvilkår i utlandet, er det derfor en sak som burde angå samisk offentlighet. Ikke minst Sametinget burde kjenne et ansvar for å vise urfolkssolidaritet i saken.

Indianerlederen Francois Paulette har nå bedt om Sametingets oppmerksomhet og tilbudt seg å komme for å fortelle om hvordan tjæresandproduksjonen rammer urfolkene – og Moder jord. Med hensyn til det siste er tjæresand ikke bare en trussel for naturmiljøet pga giftutslipp. Tjæresand er, nest etter kull, det minst klimavennlige fossile drivstoffet. CO2-utslippene pr enhet er ca. 13 ganger mer enn olje utvunnet i Nordsjøen. Det hevdes at utvinning av den enorme tjæresandressursen i Alberta ikke er forenlig med å holde seg under 2-gradersmålet for global oppvarming.

Det har i flere år vært jobbet med å bygge en allianse mot Statoils og Norges involvering i tjæresand. Samisk kirkeråd har undertegnet flere opprop i denne sammenheng, senest i november i fjor. I dette oppropet stod det blant annet: «Både Statoils og Norges omdømme står på spill. Som aktør i tjæresandindustrien opptrer Norge med en utålelig dobbeltmoral både i klimapolitikken og som foregangsland for urfolks rettigheter.»

Samisk kirkeråd oppfordrer med dette Sametinget til å vise urfolkssolidaritet og invitere Francois Paulette. Paulette var for øvrig indianerhøvdingen som kong Harald siterte i sin nyttårstale 31.12.2010 da han sa: “Moder jord trenger deres hjelp nå.”

1. Samisk kirkeråd vil i samarbeid med WWF og Greenpeace gå inn som medarrangør av tilrettelagt reise for indianerleder Francois Paulette i første halvdel av mai d.å.. Formålet med turen er å bygge opinion mot norsk involvering i tjæresandproduksjon frem mot Statoils generalforsamling 15. mai.
2. Samisk kirkeråd oppfordrer andre kirkelige organer i Den norske kirke til å bidra i denne prosessen.